Ο **Γκρεγκ Γουίλτζερ** (*Greg Wiltjer*, γεν. *Whitehorse*, *Yukon*, Καναδάς, 26 Νοεμβρίου 1960, ύψος 2,10 μ.) είναι πρώην διεθνής Καναδός καλαθοσφαιριστής, που αγωνιζόταν στη θέση του σέντερ και προπονητής. Έλαβε μέρος σε αρκετές διεθνείς διοργανώσεις της FIBA, τόσο σε διασυλλογικό επίπεδο, όσο και σε επίπεδο Εθνικών Ομάδων, μεταξύ των οποίων και στους Ολυμπιακούς Αγώνες του 1984.

Ερασιτεχνική σταδιοδρομία
-------------------------

Ο Γουίλτζερ μεγάλωσε στο Βανκούβερ και ασχολήθηκε από μικρός με τον αθλητισμό ασχολούμενος με το Χόκεϊ και το ποδόσφαιρο. Με το μπάσκετ ξεκίνησε την απασχόλησή του στο Γυμνάσιο. Φοίτησε στο *North Idaho College* (1979-80 και 1980-81), όπου οι επιδόσεις του προσέλκυσαν το ενδιαφέρον των υπευθύνων αθλητισμού του Πανεπιστήμιου του Όρεγκον, στο οποίο και μεταπήδησε σύντομα. Με την ομάδα των *North Idaho College*, έχοντας συμπαίκτες του τους *A. C. Green* και *Charlie Sitton* και υπό την τεχνική καθοδήγηση του *Ralph Miller*, ο Γουίλτζερ έφτασε στην 8άδα του τουρνουά NCAA του 1982. Την επόμενη χρονιά βρέθηκε στο Πανεπιστήμιο της *Victoria*, κερδίζοντας εν συνεχεία το Καναδικό πρωτάθλημα (CIAU) του 1984, ως μέλος της ομάδας *Vikes*, που επί 5 έτη πρώτευε στην εθνική διοργάνωση.

Επαγγελματική καριέρα
---------------------

Ο Γουίλτζερ επιλέχθηκε στο 2ο γύρο των *Draft* του 1984 από τους Σικάγο Μπουλς αλλά δεν κατόρθωσε να αγωνισθεί ποτέ στο NBA. Στον αντίποδα, πήρε μέρος σε προετοιμασίες ομάδων (καμπ), όπως των Ιντιάνα Πέισερς στα 1990, Λος Άντζελες Κλίπερς (1991) και Κλίβελαντ Καβαλίερς (1993). Ωστόσο, πραγματοποίησε μεγάλη καριέρα στην Ευρώπη παίζοντας για λογαριασμό ιταλικών, ισπανικών και ελληνικών συλλόγων, επί μια ολόκληρη 12ετία.

Κέρδισε με τη Μπαρτσελόνα το Κύπελλο Κυπελλούχων Ευρώπης του 1986, ενίσχυσε τον Άρη Θεσσαλονίκης από το 1987 έως το 1989 (με τον οποίο κέρδισε 2 πρωταθλήματα Ελλάδας και ισάριθμα κύπελλα τα έτη 1988 και 1989) συμμετέχοντας στην τελική τετράδα του Κυπέλλου Πρωταθλητριών Ευρώπης στα 1988 (Γάνδη) και στα 1989 (Μόναχο).

Την περίοδο 1991-92 πήρε μέρος στην Καναδική Ηπειρωτική Ένωση καλαθοσφαίρισης με το σύλλογο των *Omaha Racers*.

Από το 2004 έως το 2006 ήταν προπονητής διαφόρων ομάδων στην Ευρώπη.

Διεθνής
-------

Ήταν κορυφαίος ριμπάουντερ στους Ολυμπιακούς Αγώνες του 1984, τερματίζοντας με την ομάδα του Καναδά στην 4η θέση του τουρνουά καλαθόσφαιρας. Επίσης, ήταν μέλος της Εθνικής Ομάδας του Καναδά, η οποία αντιμετώπισε για πρώτη φορά την αυθεντική *Ντριμ Τιμ* στο τουρνουά που διοργάνωσε η FIBA το 1992.

Προσωπική ζωή
-------------

Το 2007 εργάσθηκε σαν προπονητής στο Γυμνάσιο του *West Linn* του Όρεγκον, την ιδιαίτερη πατρίδα της συζύγου του, Κάρολ. Ο γιος τους, Κάιλ Γουίλτζερ έπαιξε για 2 χρονιές στο Πανεπιστήμιο του Κεντάκι και διακρίθηκε στην πορεία της ομάδας στο Πρωτάθλημα του NCAA.

Παραπομπές
----------

1. ↑  *RealGM*. 3347. Ανακτήθηκε στις 8  Αυγούστου 2021.
2. ↑  *College Basketball at Sports-Reference.com*. Ανακτήθηκε στις 28  Ιουλίου 2020.
3. ↑  *RealGM*. 3347. Ανακτήθηκε στις 4  Απριλίου 2022.
4. ↑  pepperdinewaves.com/sports/womens-basketball/roster/coaches/jordan-adams-smith/25. Ανακτήθηκε στις 8  Αυγούστου 2021.
5. ↑  "*Canadian Expatriate Basketball People in Italy*"
6. ↑  "*Greg Wiltjer – European Vacation*"
7. ↑  «*Επέλεξα τον Άρη από τους Μπουλς!*»
8. ↑  "*Δικαίωση του Γουίλτζερ έπειτα από 23 χρόνια!*"
9. ↑  "*Μόναχο 1989: Ο Άρης... βεβαίως-βεβαίως*"[*νεκρός σύνδεσμος*]
10. ↑  «"*U.S. Beats Canadians Without Bird, Stockton; Guard Injures Calf in 105-61 Victory*"». Αρχειοθετήθηκε από το πρωτότυπο στις 4 Νοεμβρίου 2012. Ανακτήθηκε στις 19 Νοεμβρίου 2014.
11. ↑  "*Θυμάστε τον Γκρεγκ Γουίλτζερ;*"

Πηγές
-----

* *Career, titles & stats in basketpedya.com*
* "*Gregory Wiltjer in Real GM Basketball*"
* *Greg Wiltjer's statistics*
* *Greg Wiltjer in the Draft Review*

Εξωτερικοί σύνδεσμοι
--------------------

* *Βίντεο και φωτογραφίες του Γκρεγκ Γουίλτζερ*